# data[].attributes.body
1.       Miš lavljeg srca / Rachel Bright, Jim Field (Biti malen nije uvijek lako. Slikovnica u stihovima govori o malenom mišu koji je htio biti velik i važan pa je pomislio je da će to postići ako nauči rikati kao lav. Pronašao je lava na vrhu stijene kako se odmara i hrabro se uputio prema njemu s molbom da ga lav nauči rikati. Lav se strašno preplašio, a miš je shvatio da bez obzira što je malen, i on može biti važan. I najsitniji stvor može imati lavlje srce.)

2.       Evo nas, tu smo : bilješke za život na planetu Zemlji / Oliver Jeffers (Slikovnica je nastala neposredno nakon rođenja autorova sina u želji da mu prenese sve potrebne informacije za život na planeti Zemlji. Svojevrsne “upute” odnose se na položaj Zemlje u svemiru, njenu atmosferu, reljef, živi svijet, ali i dirljiva autorova osobna zapažanja. Višestruko nagrađivani ilustrator i pisac uspješno je povezao tekstualni i likovni dio u cjelinu koja odašilje univerzalne poruke tolerancije, uvažavanja, te ponajviše zaštitničke ljubavi s kojom se može poistovjetiti svaki roditelj)

3.       Moj tata se ženi / tekst Jennifer Moore-Mallinos (Problemska slikovnica sadrži priču o djevojčici čiji su se roditelji razveli i koja je sada suočena sa činjenicom da se njezin tata ženi drugom ženom.)

4.       Moji dragi djed i baka / tekst Jennifer Moore-Mallinos (Topla priča koja odaje počast svim djedovima i bakama, ukazuje na njihovu važnost u našim životima, namijenjena je predškolcima za zajedničko čitanje i razgovor sa njihovim roditeljima. Kroz priču jednoga dječaka doznat ćemo po čemu su njegovi dragi djed i baka posebni, zbog čega ih poštuje i voli, a nama odraslima biti će pomoć u djetetovu razumijevanju procesa starenja.)

5.       Jesi li sramežljiv? / tekst Núria Roca (Problemska slikovnica o sramežljivosti pomaže dječacima i djevojčicama da prebrode neugodnu emociju, da se osjećaju bolje i samouvjerenije, a roditeljima daje upute i prijedloge kako da pomognu svome djetetu.

6.       Ako se izgubiš - - - / tekst Jennifer Moore-Mallinos (Izgubiti se na javnome mjestu, zasigurno je zastrašujuće a i potencijalno vrlo opasno iskustvo za malo dijete. Kako se ponašati u takvoj situaciji, odgovore pruža problemska slikovnica, dajući jednostavne upute djeci kroz priču, a roditeljima u dodatku na kraju knjige konkretne praktične savjete, te prikladne poticaje za razgovor sa djecom. Problemska slikovnica o sigurnosti djece.

7.       Kako su moji roditelji zaboravili biti prijatelji / tekst Jennifer Moore-Mallinos (Problemska slikovnica o razvodu namijenjena je djeci i roditeljima. Priča je ispripovijedana iz perspektive djevojčice čija je obitelj bila sretna, ali s vremenom se situacija promjenila, pa su mama i tata, nekadašnji dobri prijatelji, postali neprijateljski raspoloženi jedno prema drugom, da bi se napokon i "razišli". Na kraju knjige nalazi se kratki dodatak za roditelje sa uputama u kojima se ukazuje na brige i tjeskobu kroz koje dijete prolazi u procesu razvoda i daju se savjeti kako mu pomoći. Inače, priča može poslužiti kao izravan povod otvorenu razgovoru između roditelja i djeteta, što uvelike može olakšati tešku situaciju u obitelji.)

8.       Moj brat je autist / tekst Jennifer Moore-Mallinos (Problemska slikovnica iz Biblioteke Putokazi, donosi priču dječaka čiji brat Bruno boluje od autizma. Kako bi zaštitio brata, ali i sebe od zadirkivanja i nerazumijevanja vršnjaka, dječak zamoli svoju učiteljicu da djeci u školi pojasni što je to autizam. Slikovnica potiče bolje razumijevanje i prihvaćanje djece sa poteškoćama u razvoju i ukazuje na probleme sa kojima se svakodnevno suočavaju njihove obitelji. Na kraju slikovnice nalazi se vrlo koristan dodatak za roditelje i odgajatelje.)

9.       Moja prijateljica ima Downov sindrom / tekst Jennifer Moore-Mallinos (Problemska slikovnica iz Biblioteke Putokazi, donosi priču o prijateljstvu dvije djevojčice od kojih jedna ima Downov sindrom. Slikovnica potiče bolje razumijevanje i prihvaćanje djece sa poteškoćama u razvoju. Na kraju slikovnice nalazi se vrlo koristan dodatak za roditelje i odgajatelje.)

10.   Imaš li tajnu? / tekst Jennifer Moore-Mallinos (Postoje dobre i loše tajne. One koje nas usrećuju ili zabavlju i one koje nas brinu, čine nas tužnim ili uplašenim. Slikovnica za djecu i roditelje potiče na razmišljanje i komunikaciju, ukazuje na poželjnost povjeravanja loše tajne nekome komu vjeruju, jer se najčešće iza loših tajni kriju različiti oblici zlostavljanja djeteta koje treba spriječiti. Na kraju knjige nalazi se dodatak za roditelje sa korisnim informacijama o važnosti razgovora sa djetetom, te uputama kako reagirati i potražiti pomoć u slučaju zlostavljanja.)

11.   Sjećam se - - - / tekst Jennifer Moore-Mallinos (Problemska slikovnica za najmlađe govori o ljubavi i zadovoljstvu koje nam mogu priuštiti naši kućni ljubimci, ali i o tuzi u obitelji koju njihova smrt može uzrokovati. S obzirom da je smrt kućog ljubimca često djetetov prvi susret s gubitkom, kroz priču o dječaku i njegovu psu Gari, autorica je željela pomoći u prepoznavanju i podupiranju prijateljstva i ljubavi koju djeca dijele sa svojim kućnim ljubimcima i prevladavnju njihove tuge. Na kraju knjige nalazi se kratki dodatak za roditelje koji će pomoći u razumijevanju i komunikaciji sa djetetom.)

12.   Dugine boje / tekst Jennifer Moore-Mallinos (Ilustrirana slikovnica za predškolce i mlađe osnovnoškolce ukazuje na sličnosti i različitosti među ljudima sa intencijom razvijanja tolerancije među ljudima, međusobnog uvažavanja i poštovanja. Na kraju knjige nalazi se dodatak za roditelje u kojeme se ukazuje na važnost razgovora s djetetom o različitim ljudksim osobinama koje dijete često ne primjećuje, a osobito o sličnostima kojih ni mi odrasli katkad nismo svjesni, a obogaćuju poznavanje svijeta koji nas okružuje.)

13.   Jura i kuckalo protiv dosade / napisao Roman Simić (Moderna, lepršava i smiješna priča o dječaku koji ne zna što bi od dosade. Mnoga se djeca suočavaju sa sivom i zamornom dosadom iz koje ih je vrlo teško izvući. Autor im uz pomoć trokutastog mačka i kuckala pokazuje kako otkriti čari mašte i kako se pokrenuti iz tog teškog stanja.)

14.   Mama koja grije sunce / Miro Radalj (Ovo je slikovnica za sve očeve i djecu koji povremeno valja podsjetiti kako majčina ljubav grije više od Sunca. Ivo je sa svojom obitelji skromno živio u Ivanselu, no imao je mnogo prijatelja. Sve je u njegovom životu bilo lijepo dok se majka nije razboljela. Ubrzo je njegova majka otišla, a otac mu je postao i majka i otac. Nastavili su živjeti kao da je ona s njima, no jednog dana Ivo je majki napisao pismo. Poštar koji ga je trebao dostaviti na majčinu adresu uzme pismo obeća kako će pismo dostaviti Ivinoj majci u Raj. Majka mu je na zemlju poslala anđela čuvara koji mu je u život unio spokoj i radost.)

15.   Vidiš da se moram zabavljati / Sanja Pilić (Svaka strana, jedna priča i jedna lijepa i vesela ilustracija, koja oplemenjuje priču. Priče su kratke, jednostavne, ali i zabavne i duhovite, s porukama koje odišu optimizmom, veseljem i vjerom u život. Na neki način one su himna djetinjstvu, sreći i ljubavi. Priče su i za roditelje i za djecu ili najbolje za zajedničko čitanje. Namijenjene su čitanju, ali i uživanju i radovanju.)

16.   Jedan savršeno običan dan / Beatrice Alemagna (Poetično ispričana i ilustrirana slikovnica kao glavni motiv postavlja ponovno otkrivanje prirode kao nepresušnog igrališta koja je današnjim generacijama djece, pa čak i odraslima, nevidljiva uslijed “začaranosti” novim tehnologijama. Glavnom junaku igraća konzola upada u vodu, te nakon prvotnog razočaranja otkriva svu intrigantnost, ljepotu i raznolikost prirode koja ga okružuje.)

17.   Ljekarnik Miško : --- ili zašto veljača ima 29 dana (Ljekarnik Miško, glavni lik priče, živi vrlo organizirano i sve što radi tijekom dana, radi prema točno organiziranom rasporedu. Kada neplanirani događaj promjeni njegov uobičajeni jutarnji raspored, počne se događati niz čudnih i neuobičajenih stvari. Sve krene unatrag – jutarnje pranje zubi, pisanje zadaća, pospremanje stvari… Zbog nastale zbrke, sastali su se mudraci s raznih strana svijeta i odlučili su veljači svake četvrte godine dodati još jedan dan. Priča uz koju djeca na zabavan način mogu naučiti što je prijestupna godina i zašto veljača tada ima 29 dana.)
18.       Kralj koji je zabranio mrak / [Emily Haworth-Booth] (Princ koji se poput mnoge djece boji mraka, kad postane kralj iskoristi svoju moć i zakonom zabrani mrak u cijelom kraljevstvu. Njegovu manipulaciju stanovnici kraljevstva nakon nekog vremena složno odbace, a kralj na kraju priče pronađe jednostavno rješenje svojih strahova. Nagrađivanu priču o važnosti mraka, ali i pobuni protiv vlasti radi ostvarivanja vlastitih egzistencijalnih prava, napisala je suvremena britanska autorica i ilustratorica knjiga i stripova za djecu i odrasle, prosvjetna djelatnica i građanska aktivistica.)

19.       Pero ima curu / Ljubica Balog (Zbirka kratkih priča, crtica, minijatura koje prate maštovite i tople ilustracije Ane Kadoić. Priče su podijeljene u cjeline. Uživat ćemo u poetskim slikama godišnjih doba, dječjim zgodama i nestašlucima, uroniti s autoricom u njezino djetinjstvo. Naći ćemo puno topline, prijateljstva, igre i ljubavi. I još nešto: priče su vješto i i nenametljivo protkane poukom.)

20.       Sretna obitelj / Kašmir Huseinović (Kako sam došao na svijet? - pitanje je koje oduvijek postavljaju djeca i traže na njega odgovor. Junak naše priče u potrazi za odgovorom odlazi od kuće, susreće na tom putu mnoge životinje, no nitko mu nije mogao pružiti baš zadovoljavajući odgovor. Na kraju je odgovor pronašao u svojoj kući i shvatio da je obitelj mjesto gdje si željen i voljen, bez obzira na to jesi li posvojen ili si baš rođen u njoj.)

21.       Zatvori knjigu nasilja! / Zrinka Ostović (Problemska slikovnica za najmlađe i njiihove roditelje o nasilju. Dječak Matej je radio sve naopako i bio je pravi majstor u izrugivanju i izazivanju sukoba s okolinom. I tako je jednog dana dospio u Knjigu nasilja! Knjiga nasilja naime proguta svakoga tko učini nešto loše. Kad je Matej dospio u knjigu postao je malen i nemoćan dječak kojemu se počelo događati sve ono ružno što je i on činio drugima. Bio je sam, počeo je jako strahovati i želio je izaći napolje...

22.       Jura i gospođica Zavissst / napisssao Roman Sssimić/Jura dolazi na rođendan najboljega prijatelja odjeven u gusara. Shvativši da se jedini tako maskirao, iako se to zahtijevalo na pozivnici, obuzimaju ga tuga i zavist. Bježi u dvorište gdje susreće djeda, koji mu ispriča priču o gospođici Zavissst, zmijici koja se hrani zavišću, te kako je zbog nje pobjegao od prijatelja. Dajući savjete djedu, Jura dolazi do rješenja svojega problema.

23.       Mica Debeljuca - Mršavica / Nada Horvat/Ova problemska slikovnica obrađuje suvremenu prehranu, odnosno pitanje svrhovitosti dijeta na duhovit i zanimljiv način. Iako u obliku slikovnice za djecu, priča o Mici koja želi smršaviti dovedena je do apsurda. Autorica iznosi ironičnu kritiku Micina, a zapravo čovjekova neuspješna postizanja i održavanja idealne težine i u širem smislu težnje za podizanjem kvalitete života. Poanta je sažeta u miševu životnom motu jer "Znao je i to da je najbolje jesti umjereno – ni previše, ni premalo. Ali to nije namjeravao reći Mici Debeljuci-Mršavici." Osebujne ilustracije Stanislava Marijanovića uspješno su dočarale jednako tako osebujne likove te prenijele šaljiv ton priče.

24.       Z rno soli / Božidar Prosenjak/Deset kratkih, duhovitih pjesmica u rimi, o dječjim zgodama u svakodnevnom obiteljskom okružju. Sadržaj pjesmica se odnosi na interakciju odraslih (mame, tate, bake, djedovi i ostala rodbina, učiteljica, susjed) i djeteta i na neke vidove dječjeg emocionalnog (strah od mraka ) i spoznajnog doživljaja svijeta ( dječje doslovno shvaćanje pojmova sa prenesenim značenjem). Ovo posljednje vidljivo je u pjesmi po kojoj je zbirka i dobila ime: "Da bi se priče pričale same, / bez tate i mame / i bez svjedoka, / uz pomoć knjige i dva zdrava oka, / djeci, dok su u školi, / stavljaju u glavu zrno soli." / To odrasli kažu, / ali lažu, / jer ja sam sebi nasuo u uho / pola žlice soli. / Priče nisu došle, / a uho me još boli.

25.       Svaka je mrvica važna : 120 priča za djecu / Marica Milčec/Priče su tematski razvrstane te slijede izmjenu godišnjih doba i redanje blagdana, praznika i važnih dana u godini. U svakoj su priči novi junaci, s novim imenima te novim problemima i doživljajima. To su problemi s kojima se djeca susreću svakodnevno. Priče su također posvećene i vremenskim prilikama, izmjeni godišnjih doba, zaštiti prirode, recikliranju, prehrambenom lancu te povezanosti života u svemiru. Većina priča ima dvostruko tkanje: u fabuli se rješava odgojni problem, a usput se iz same priče dozna štošta o stvarnom životu njezinih junaka.

26.       Podvodna priča / [tekst i ilustracije] Kestutis Kasparavičius/ Najnoviju, jedanaestu knjigu ovog dječjeg litavskog autora prevedenu na hrvatski jezik karakterizira jednako osebujna i originalna priča kao i u prethodnim slikovnicama. Radnja je smještena u morske dubine, a pratimo osam marljivih ribica koje su zadužene za "pospremanje" mora nakon olujnog nevremena te hobotnicu koja im priskače u pomoć. Uzajamno pomaganje i podrška glavna je poruka ove basnovite priče pisca i ilustratora koji je primio brojne nagrade za svoje stvaralaštvo, u domovini i izvan nje.

27.   Bodljikava knjiga / Iva Dužić/ Dječji roman čija je radnja smještena na dno Jadrana, točnije u Moregrad. Priču pričaju ježevi, koji idu u školu, uče, druže se, proživljavaju prve ljubavi,... poput dječaka i djevojčica koji žive na kopnu. Priča je to o prijateljstvu i odrastanju, puna napetih pustolovina uz koju ćemo upoznati i prirodne ljepote Jadrana.

28.   Sjeverac dječarac i patka selica / napisala Branka Žodan/ Slikovnica sadrži priču o jednoj toploj zimi kada nije bilo snijega kao i šumskim životinjama koje je takva zima zbunila, a mogli bismo ga svrstati u kategoriju scenske bajke. Likovi su: južni i sjeverni vjetar, zima, patka koja ne želi odletjeti na jug, medvjedi, jazavci i druge šumske životinje koje raspravljaju o tome zašto zima ne dolazi i zašto patka ne odlazi na jug. Što se dogodi kada zima stigne onda kad je više nitko ne očekuje, otkrit će čitatelji u ovoj priči.

29.   Materijali : Leov svijet izuma i otkrića / napisali Gerry Bailey, Felicia Law/ Leo, dječak koji je u svemu ispred svog vremena i njegov ljubimac Pallas, mačak iz kamenog doba, proučavaju materijale dobivene iz Zemljine kore. Od davnina se koriste za boje, građevne materijale i eksplozive, a nastali su obradom kamenja i minerala. Leo i Pallas će nam na zanimljiv način objasniti kako se dobiva guma ili kako umiješati kvalitetan beton. Upoznat će nas i s radom znanstvenice Marie Curie, koja je nakon mnogo eksperimentiranja otkrila radioaktivne elemente radij i polonij.

30.   Ovo su tvoji osjećaji / tekst priredio Filip Kozina/ U dječjem životu puno se toga zbiva i pri tom se javljaju i razni osjećaji. Strah, ljutnja, sreća....samo su neki od osjećaja koji će najmlađi naučiti prepoznati uz pomoć dječaka Lovre i ove malene slikovnice tvrdih listova.

31.   Moja zbirka priča o prijateljstvu : 25 zabavnih doživljaja u školi i oko nje / Iz podnaslova je jasno da će 25 priča o prijateljstvu, ljubavi i druženju zabaviti najmlađe. Riječ je o svakodnevnim doživljajima u školi i izvan nje. Situacije su to u kojima se djeca mogu lako prepoznati, jer se s njima svakodnevno susreću. Veselo su oslikane, što će doprinijeti užitku čitanja.

32.   Zoo zgode / tekst Melanie Joyce/ "Svatko sada dobro zna, čitanje je zabava!" Knjiga sadrži pet zabavnih i kratkih priča o životinjama sa zanimljivim porukama za najmlađe čitatelje: "Sovica i prvi let", "Medo i zimski san", "Lavić i glasna rika", "Praščićeve pustolovine" i " Zečići i mrkvasta nestašnost".

33.   Pričaonica za pet : selo veselo / tekst Melanie Joyce/ Sadrži pet kratkih, zabavnih i veselih priča s porukom za djecu mlađe vrtićke dobi. Doznat ćete što se dogodilo pačiću, teliću i praščiću kad su bili neposlušni. Pilić Pipo odvest će vas u pravu avanturu, a dvije koze, Maza i Lilica, na tajni zadatak. Upoznat ćete talente magarca Špire i cirkuske šeprtlje.

34.   Zabavne priče / ilustracije Magda i Vernet/ Zbirka zabavnih i poučnih priča sadrži svima poznate bajke i priče. U zbirci možete pročitati slijedeće priče: 'Ali Baba i četrdeset hajduka'; 'Vjeverice beskućnice'; 'Stručnjak za presađivanje organa'; 'Djevojčica koja je željela postati čarobnicom'; 'Tena i Lena'; ' Ribica i mama riba'; 'Izravno na Mjesec'; 'Gospon Čarobni'; 'Mušičica'; 'Stolić, magarčić i štap'; 'Zvjezdana kiša'; 'Gulliver u Liliputu'.

35.   Vesele priče / ilustracije Magda i Vernet/ Zbirka veselih i poučnih priča sadrži svima poznate bajke i priče. U zbirci možete pročitati slijedeće priče: 'Alisa u zemlji čudesa'; 'Kralj Mida'; 'Čarobnjak iz Oza'; 'Koka koja nosi zlatna jaja'; ' Snježna gospođa'; 'Matovilka'; 'Zlatka i Rumenka'; 'Mačak u čizmama'; 'Vuk i sedam kozlića'; 'Postolar i patuljci'; 'Paličica'; 'Mala sirena iz plavih dubina'.

36.   Mali roza razgovori / tekst Gemma Barder/ Pet zabavnih i kratkih priča sa zanimljivim porukama i veselim ilustracijama za najmlađe čitatelje. "Savršene haljine", "Kraljevske vilinske igre", "Princeza i lijepo ponašanje", "Priča o morskoj sireni" i "Balerina traži blago" priče su namijenjene djevojčicama

37.   Jan u potrazi za novom obitelji / tekst Yann Walcker/ Ježić Jan živi u prekrasnoj kućici sa svojom obitelji koja ga jako voli. No, umjesto da bude najsretniji bodljikavac na svijetu, on se po cijele dane žali. Smeta mu previše pusa koje mu daje mama, a smeta mu i što tata nema vremena za njega. Brbljava sestra Tonkica smeta mu još i više, stoga je Jan odlučio potražiti novu obitelj. Kako je prošla njegova potraga pročitajte u priči o prihvaćanju obitelji

38.   Ovo je lijepo ponašanje / tekst priredio Filip Kozina/ Slikovnica opisuje razne situacije za koje dijete treba odabrati odgovarajuću pristojnu riječ. Molim, hvala, oprosti, izvoli i dobar dan ponuđeni su kao mogući odgovori na opisane situacije, stanice s odgovorima mogu se otvoriti zasebno od ostatka knjige.

39.   Velika obiteljska zbirka najljepših priča : zgode i nezgode o životu, ljubavi i prijateljstvu/ Ljubav, razumijevanje, upornost, marljivost i poštenje vrline su koje čine život ljepšim i bogatijim, a mogu se pronaći u pričama iz ove velike zbirke za cijelu obitelj. I nove generacije vole Disneya, stoga uvijek stižu nova izdanja, kako bi i oni pronašli pouke iz ovih vječnih priča poput Aladdina, Kralja lava, Male sirene... i stremili ostvarenju samo svojih snova.

40.   Važno je! / Kašmir Huseinović/ Postoje neke stvari u životu koje su jako važne da bi se osjećali bolje i jednostavno bili bolji ljudi. Stoga je i nastala ova ilustrirana slikovnica za najmlađe u kojoj je autor odlučio podijeliti svoja iskustva o važnim stvarima, a na roditeljima i djeci je da donesu svoje odluke. Važno je...ne lagati, biti uredan, pristojan i izbjegavati svađe, no jednako tako je važno pjevati, odmarati se, družiti se i biti zahvalan...I ima još važnih stvari i u slikovnici i u životu, a neke ćete doznati i spoznati sami.

41.   Velika knjiga o osjećajima / Mary Hoffman/ „Neki misle da su osjećaji privatna stvar i da o njima ne bi trebalo govoriti. Drugi kažu da je dobro dati na znanje kako se osjećaš – tada se možda može učiniti nešto kako bi ti bilo bolje“, poručuju autori knjige koja sadrži kratke opise i duhovite ilustracije raznih osjećaja. Djeca tako mogu istražiti kada i zašto se osjećaju sretno, tužno, uzbuđeno, dosadno, zainteresirano, ljutito, uzrujano, spokojno, luckasto, usamljeno, uplašeno, sigurno, neugodno, stidljivo, samouvjereno, zabrinuto, ljubomorno ili zadovoljno. Mogu pročitati o osjećajima koji odgovaraju njihovima ili shvatiti kako se drugi osjećaju. Također mogu naučiti kako podijeliti svoje osjećaje s drugima i razgovarati o njima te kako postići da se oni, a i drugi, osjećaju bolje. Prema izboru Booktrusta ovo je najbolja knjiga u 2013. godini.

42..   Stigao je brat / Sanja Pilić/ Kad u neku obitelj stigne prinova, kod većine starije djece javlja se ljubomora, jer više nisu u centru pažnje i osjećaju se zapostavljenima. Ova slikovnica olakšat će i roditeljima i djeci koji se nađu u takvoj situaciji, zajedničko sagledavanje problema i pozitivno snalaženje u novonastaloj situaciji.

43..   Jan iz bajke / Kašmir Huseinović, Andrea Petrlik/ Vrlo poučna i lijepo a jednostavno ilustrirana slikovnica poznatog tandema Kašmir-Huseinović za najmlađe. Priča je to o dječaku Janu, koji je izložen vršnjačkom nasilju, pa da bi pobjegao iz te situacije, a i od ljubavnih jada koji ga muče, stvara svoj svijet. Odlazi u svijet bajki, misleći da je tamo sve lako. No i tamo nailazi na probleme kao i u stvarnom životu i shvaća da se s problemima treba suočiti i pokušati ih rješiti, a ne pred njima zatvarati oči.

44.   Tricikl ili ljubavni bicikl/Kašmir Huseinović/ Simpatična ljubavna priča za najmlađe. Osim što predstavlja razna prijevozna sredstva (tricikl, automobil, avion...), kojima se voze razne životinje, priča i o neobičnom susretu slonice Zvonkice i slona Oscara koji su vozeći tricikl i i bicikl postali nerazdvojni prijatelji.

45..   Kad video igrice preuzmu kontrolu / tekst Jennifer Moore-Mallinos/ Problemska slikovnica za roditelje i djecu o vrlo aktualnim žrtvama video igrica i interneta. Naime, kad video igrice preuzmu kontrolu i kad se zaboravi na obitelj, školu i prijatelje, stvar postaje ozbiljna i opasna - stoga ova slikovnica upozorava na potrebu umjerenosti i opreza u ovoj kao i u većini drugih situacija. Odnosno ni u čemu ne treba pretjerivati! (hrana, izlaganje suncu...)

46.   Kad se zanemare internetska pravila / tekst Jennifer Moore-Mallinos/ O računalima i njihovoj koristi i prednostima, ali i o nedostatcima i opasnostima, već je dosta toga napisano i mislimo da već sve znamo. Ali nikada nije dovoljno upozorenja za onu najranjiviju skupinu, a to su djeca i mladi. Glavna junakinja ove slikovnice za djecu mislila je da su pravila vezana uz korištenje interneta gubitak vremena i nije uviđala ništa loše u dopisivanju s nepoznatim ljudima. Na svu sreću na vrijeme je naučila lekciju, da su pravila tu radi naše sigurnosti i da ih treba poštivati.

47.   Kad natjecanje postane opasna igra / tekst Jennifer Moore-Mallinos/ Problemska slikovnica za djecu i roditelje. Dječaci vole izazove i tako ispituju granice svoje hrabrosti i neustrašivosti, jer ne vole da ih se naziva kukavicama, ali u takvoj igri nadmetanja, koji puta pretjeruju jer nisu uvijek svjesni opasnosti. O jednom takvom natjecanju riječ je i u ovoj slikovnici. Ljeto je i dječaci su se odlučili dokazati u izdržljivosti plivajući preko jezera, ali ovaj puta igra je prerasla u opasnu situaciju.

48.   Kad sukob prijeti prijateljstvu / tekst Jennifer Moore-Mallinos/ Još jedna slikovnica koja će pomoći i roditeljima i djeci da osvijeste neka svoja ponašanja i da si pomognu. Ovdje je riječ o nasilnom ponašanju koje dovodi do sukoba. Sukob koji puta dovodi do nepovratnih posljedica, koje kod počinitelja izazivaju duboko žaljenje. To se upravo desilo i dječaku Darku, koji se sukobio sa svojim bratom blizancem i ujedno najboljim prijateljem.

49.   Kako je cvijet upoznao svijet/ Josipa Franjić Radulović/Ilustrirana priča o malom cvijetu koji se tek budi i otkriva za njega novi, nepoznati svijet. Kroz priču se obrađuju teme različitosti i jedinstvenosti svakog živog bića, prijateljstva, sreće, tuge. "Slikovnica je zamišljena kao glazbeno-scenska igra kroz koju djeca uz čitanje, slušanje ili dramatizaciju razvijaju socijalne vještine, svijest o sebi, pomaganju drugima; razvijaju samopoštovanje i samopouzdanje". Priča se može poslušati na CD-u koji je prilog uz knjigu.

50.   Lisica je naučila da sreća stanuje u srcima / Tatjana Gjurković i Tea Knežević/Edukativna slikovnica sa savjetima za roditelje koja se bavi osjećajem sreće koja proizlazi iz iskustva koja dijelimo s drugima, a ne iz materijalnih stvari. Mlada lisica je sva sretna došla djedu s krijesnicama jer su joj prijateljice rekle da će biti zauvijek sretna ako pronađe mogo krijesnica. Potom je stala nabrajati još neke stvari koje bi je usrećile: drvene igračke, šumske bobice i kućica na drvetu. Djed joj je pokušao objasniti kako su sve to prolazne stvari. Lisica je bila zbunjena i tužna. Možda je djed nije dobro razumio. No što joj je djed dalje pričao, unučica ga je sve bolje razumjela. Konačno je shvatila što je prava sreća, kako je pustiti u srce i kako se potruditi da ona tamo i ostane.

51.   Žirafica je tužna jer djeda više nema / Tatjana Gjurković i Tea Knežević/Problemska slikovnica bavi se emocijom tuge zbog gubitka bliske i voljene osobe. Kroz jednostavnu priča pratimo malenu žirafu koja se suočava sa bolešću i smrću svoga djeda. Žirafica je bila zabrinuta, zbunjena i tužna. Njezini roditelji pomogli su joj da bolje razumije što se dogodilo i pružili joj utjehu na pravi način. Slikovnica pripada serijalu koji problematizira različite emociju kod djece starije od dvije godine. Autorice su psihologinje s višegodišnjim praktičnim iskustvom. Uz priču na kraju slikovnice nude i korisne savjete za roditelje koji će pomoći boljem razumijevanju djetetovog ponašanja i reguliranja negativnih osjećaja.

52.   Ovčicu je strah jer će dobiti brata / Tatjana Gjurković i Tea Knežević/Problemska slikovnica za djecu i roditelje bavi se problemom straha od novonastale obiteljske situacije. Kroz jednostavnu priču, duhovite ilustracije i životinjske likove, djeca će se lakše identificirati sa vlastitom situaciojom i emocijom straha, a uz pomoć roditeljalakše će shvatiti i naučiti svladavati i regulirati ili barem ublažiti taj negativan osjećaj.

53.   Slonicu je strah vikanja i kazne / Tatjana Gjurković i Tea Knežević/Problemski postavljen zaplet ove slikovnice odnosi se na dječji strah od kritike, vikanja, burnih reakcija odraslih i kažnjavanja. Glavna junakinja priče je malena slonica koja se voljela igrati u lokvicama vode, dragocjenim za sve stanovnike savane. Njezino neznanje i nesmotreno ponašanje izazvalo je maminu ljutnju, tako da je malena slonica za kaznu morala otići po vodu do udaljenog izvora. Na kraju slikovnice nalazi se koristan dodatak za roditeljekoji će pomoći boljem razumijevanju dječjeg ponašanja i emocija.

54.   Odgovornost: briga o izgubljenoj maci / Elisenda Castells, Marta Fábrega/U školi se pojavila maca pa su 'Nerazdvojni' odlučili krenuti u potragu za njezinim vlasnikom. No dok se vlasnik ne pojavi "Nerazdvojni" su brinuti o kućnom ljubimcu. Briga za macu uključuje mnogo posla, ali veseloj ekipi ništa nije bilo teško. 'Nerazdvojni' su bili zaista odgovorni te su se povezali s macom, no kako će se osjećati kada se jednoga dana pojavi pravi vlasnik, pročitajte u priči namijenjenoj djeci predškolske i niže osnovnoškolske dobi. Na kraju knjige nalazi se 'Vodič za roditelje' sa savjetima o poticanju odgovornosti kod djece - odgovornosti za kućnog ljubimca, podjeli zadataka u brizi, prevladavanju straha od životinja te opraštanju od kućnih ljubimaca.